Venäjän sotahistoriallinen yhdistys on saanut luvan kaivauksiin, joilla pyritään osoittamaan, että haudoissa lepääkin suomalaisten teloittamia neuvostoliittolaisia sotavankeja ja vankileireillä viruneita siviilejä.

Venäjän Karjalassa sijaitsevassa Sandarmohin joukkohaudassa saattaa olla myös suomalaisten teloittamia neuvostoliittolaisia sotavankeja. WIKIMEDIA COMMONS

Tähän asti on eletty siinä käsityksessä, että Venäjän Karjalassa sijaitsevassa Sandarmohin joukkohaudassa lepää Josif Stalinin vainojen uhreja. Nyt venäläiset historioitsijat ovat ryhtyneet kaivamaan haudattuja ruumiita esiin, koska epäillään, että ainakin osa haudatuista onkin suomalaisten surmaamia neuvostoliittolaisia sotavankeja ja suomalaisten ylläpitämien vankileirien siviilejä.

Sandarmohiin on haudattu yli 7 000 Stalinin vainoissa vuosina 1937-1938 teloitettua. Heidän joukossaan on lähes 800 suomalaista. Julkisuudelta piilossa olleet haudat löysi petroskoilainen kansalaisoikeusaktivisti Juri Dmitriev parisenkymmentä vuotta sitten.

Nyt Venäjän sotahistoriallinen yhdistys on saanut luvan kaivauksiin, joilla pyritään osoittamaan, että haudoissa lepääkin suomalaisten teloittamia neuvostoliittolaisia sotavankeja ja vankileireillä viruneita siviilejä. Yhdistys on perustettu vuonna 2012 presidentti Vladimir Putinin aloitteesta ja sen puheenjohtajana toimii Venäjän kulttuuriministeri.

Venäjän mediassa esiintyneiden tietojen mukaan kaivajat ovat jo löytäneet kolmen ihmisen jäänteet, joiden sanotaan olevan sotilaita eikä siviilejä. Tämä viittaisi siihen, että kyseessä olisivat sotahistoriallisen yhdistyksen tulkinnan mukaan suomalaisten ampumat neuvostoliittolaiset sotavangit.

Teloitettujen Stalinin uhrien omaiset ovat vedonneet Venäjän viranomaisiin, että kaivaukset lopetettaisiin. Omaisten mielestä ei ole " mitään dokumentoitua perustetta " hautojen avaamiselle ja " hautarauhan rikkomiselle " . Myöskään ihmisoikeusjärjestö Memorial ei pidä perusteltuna hautojen avaamista uudelleen.

Sen jälkeen kun Sandarmohin tuhansien ruumiiden joukkohaudat löytyivät, on siellä pidetty joka vuosi muistotilaisuus, johon myös valtiovallan edustajat ovat osallistuneet. Tänä vuonna valtiovallan edustajat jäivät tilaisuudesta pois ensimmäistä kertaa.

Haudat löytänyt historianharrastaja ja Memorialin Karjalan osaston puheenjohtaja Juri Dmitriev on parhaillaan tutkintavankeudessa. Häntä vastaan on nostettu syyte " lapsipornografiasta " . Monien venäläisten ja ulkomaisten kommentaattorien mielestä syyte on perusteeton ja poliittisesti motivoitu.